**Informatīvais ziņojums “Par valsts akciju sabiedrības dibināšanu Ventspils ostas pārvaldīšanai”**

**1. Nepieciešamība mainīt Ventspils ostas pārvaldības modeli**

Ventspils pilsētas teritorijā esošā osta (turpmāk arī – Osta) ir otra lielākā osta Latvijā un to var atzīt par starptautiskas nozīmes transporta, tranzīta un ražošanas centru Latvijā un Baltijas jūras reģionā.

Osta ir būtiska Ziemeļatlantijas līguma organizācijas (NATO) sabiedroto spēku uzņemšanas ievaros, tā vairākkārtēji ir izmantota militārās tehnikas pārvadājumu organizēšanā un pārvadājumu laikā ir veikta NATO militārās tehnikas pārkraušana. Ostas infrastruktūra ir būtiska, lai saglabātu to kā otru ostu ar dziļāko iegrimi un nodrošinātu iespēju sabiedroto spēku militāro kravu piegādei Latvijā.

Deklarācijā par Artura Krišjāņa Kariņa vadītā Ministru kabineta iecerēto darbību (turpmāk – Valdības deklarācija) kā viena no valdības prioritātēm minēta cīņa ar korupciju (Valdības deklarācijas 33. punkts). Valdība kā vienu no prioritātēm norādījusi modernas pārvaldības īstenošanu, tai skaitā reformēt valsts pārvaldi, lai uzlabotu tās pakalpojumu sniegšanas kvalitāti un samazinātu korupcijas riskus. Valdība ir secinājusi, ka Ventspils osta ir pakļauta augstam korupcijas riskam, tādējādi nepieciešamas neatliekamas reformas šo ostu pārvaldībā, lai izpildītu valdības deklarācijā noteikto prioritāti cīņai pret korupciju un uzlabotu šo ostu pārvaldību.

Kā viens no Valdības deklarācijā (Valdības deklarācijas 82.punkts) minētajiem transporta politikas uzdevumiem paredzēts lielo ostu darbībā piemērot Ekonomiskās sadarbības un attīstības organizācijas (turpmāk - OECD) valsts kapitālsabiedrību pārvaldības principus, palielināt valsts ietekmi lēmumu pieņemšanā un nodrošināt efektīvāku resursu izmantošanu. Vienlaikus valdība iecerējusi izvērtēt un reformēt lielo ostu pārvaldības modeli, kā prioritāro risinājumu paredzot to pārveidošanu par valsts kapitālsabiedrībām.

OECD ziņojumā par valsts uzņēmumu pārvaldību Latvijā tika veikts Latvijas valsts kapitāla daļu pārvaldības politikas un prakses atbilstības izvērtējums OECD valsts kapitālsabiedrību pārvaldības vadlīnijām (*OECD Guidelines on Corporate Governance of State-owned Enterprises*) un sagatavoti ieteikumi nepieciešamajām reformām. OECD šajā ziņojumā ietvertajos ieteikumos norādīja, ka vajadzētu vienkāršot ostu darbības praksi un ieviest tādu juridisko formu, saskaņā ar kuru darbojas valsts kapitālsabiedrības.

Korupcijas riski Ventspils ostā ir iemesls Amerikas Savienoto valstu (turpmāk – ASV) Valsts kases Ārvalstu aktīvu kontroles biroja (turpmāk – ASV OFAC) 2019.gada 9.decembra lēmumam par sankciju noteikšanu pret Aivaru Lembergu un četrām ar viņu saistītām juridiskām personām - Ventspils brīvostas pārvaldi, Ventspils Attīstības aģentūru, Biznesa attīstības asociāciju un Latvijas Tranzīta biznesa asociāciju. Šis ASV OFAC lēmums papildus pamato nepieciešamību nekavējoties rīkoties, lai izveidotu neatkarīgu valsts kapitālsabiedrību, kas veiktu Ostas pārvaldi, kas samazinātu korupcijas riskus šajā ostā. Noteiktās sankcijas balstītas uz tā dēvēto Magņitska likumu, kas vēršas pret cilvēkiem, kas iesaistīti korupcijā vai smagos cilvēktiesību pārkāpumos.

Saskaņā ar noteiktajām sankcijām bloķēti visi A.Lemberga un iepriekš minēto struktūru īpašumi, daļas īpašumos un tieši vai netieši individuāli vai ar citu personu starpniecību piederošās struktūras, kurās viņu daļa ir virs 50%, kas atrodas ASV vai atrodas ASV personu īpašumā vai kontrolē, un par tām jāziņo OFAC.

Ņemot vērā to, ka saskaņā ar Likuma par ostām tajā noteiktās maksas iekasē Ventspils brīvostas pārvalde, tās konti ASV OFAC lēmuma sakarā var tikt bloķēti, kā rezultātā Ventspils brīvostas pārvalde nespēs veikt savas funkcijas – sniegt ostas pakalpojumus.

Lai arī sankcijas nav tieši vērstas pret tiem komersantiem, kas veic komercdarbību Ventspils ostā, tomēr faktiski šie komersanti ir pakļauti sankciju ietekmei. Atsevišķas indikācijas liecina, ka nedrošības par turpmāko situāciju dēļ pārvadātāji var izvēlēties neriskēt un izmantot citas Baltijas jūras ostas pārvadājumu veikšanai, tādējādi samazinot Ostā pārkrautās kravas.

Arī Ārvalstu investoru padome ir paudusi viedokli, ka valdībai ātri un caurredzami būtu jāierobežo ASV OFAC noteikto sankciju ietekme uz Latvijas tranzīta sektoru, norādot, ka pašreizējā situācija atstāj iespaidu uz Latvijas investīciju klimatu, un ir nepieciešama ātra rīcība, lai ierobežotu sankciju ietekmi Latvijas ostās, tranzīta sektorā un ekonomikā kopumā. Latvijai ir jāievēro starptautiskās sankcijas un jānodrošina to mērķu sasniegšana, vienlaikus iespēju robežās izvairoties no kaitējuma tādiem subjektiem, kas nav saistīti ar sankciju mērķu īstenošanu. Ārvalstu uzņēmēju organizācija aicina valdību un atbildīgās valsts institūcijas rīkoties iespējami ātri un caurskatāmi, lai panāktu konstruktīvus risinājumus, kas ļautu turpināt darbu tiem komersantiem, kas nav saistīti ar sankciju mērķu īstenošanu. [[1]](#footnote-1)

Tādējādi secināms, ka sankciju ietekmē faktiski ir radīta ļoti nelabvēlīga situācija tranzīta sektora Ostā darbības turpināšanai un šķēršļi iespējamai attīstībai nākotnē. Ekonomiskās darbības apstāšanās vai izbeigšanās Ostā atstās būtisku negatīvu ietekmi uz Latvijas ekonomiku un tautsaimniecību.

Papildus minētajam Ventspils brīvostas pārvalde saskaņā ar Likumā par ostām un Ventspils brīvostas likumā noteikto nodrošina Eiropas Savienības (turpmāk - ES) fondu programmu veiksmīgu ieviešanu, proti, ES fondu 2014.-2020.gada plānošanas perioda darbības programmas "Izaugsme un nodarbinātība" 6.1.1.specifiskā atbalsta mērķa “Palielināt lielo ostu drošības līmeni un uzlabot transporta tīkla mobilitāti” ietvaros tiek īstenoti projekti ar kopējo ES fondu līdzfinansējumu 32 304 208 euro, lai pilnveidotu Ventspils brīvostas pārvaldes valdījumā esošo Ostas publisko koplietošanas infrastruktūru. Projektu (Nr.6.1.1.0/17/I/001 “Pievadceļu attīstība Ventspils Brīvostas teritorijā esošajiem termināļiem un industriālajām zonām”; Nr.6.1.1.0/17/I/003 “Ventspils brīvostas hidrotehnisko būvju pārbūve un atjaunošana”) galvenās darbības ir saistītas ar autotransporta pievadceļu ostai būvniecību, hidrotehnisko būvju pārbūves un atjaunošanas darbiem, tādejādi nodrošinot kuģošanas drošību un ostas funkcionalitātes ilgtspēju, līdz ar to sekmējot kravu pārvadājumu efektivitāti, Ostas kapacitāti un konkurētspēju.

Kopējā Ventspils brīvostas pārvaldes 2018.gada investīciju programma tika finansēta 18.1milj.EUR apjomā, tajā skaitā no Ventspils brīvostas pārvaldes pašu līdzekļiem un ES Kohēzijas fonda līdzekļiem.

Nerisinot jautājumu par Ostas darbības nodrošināšanu, pastāv būtiski riski valsts un pašvaldības budžetam, valsts un pašvaldības īpašumu vērtības zudumam, atvēlētā ES fondu finansējuma zaudēšanai un veikto ES fondu ieguldījumu atmaksai.

Lai nodrošinātu Ostas darbības nepārtrauktību, nekavētu kravu plūsmu un novērstu potenciālās negatīvās sekas uz kravu pārvadājumiem Ostā un uz Ostā strādājošajiem komersantiem, ir nekavējoties jānodala Ventspils brīvostas pārvalde, pret kuru ir noteiktas sankcijas, ņemot vērā A.Lemberga ietekmi uz šo institūciju, no Ostas kā teritorijas, kas ir veiksmīgi iekļāvusies transkontinentālajos multimodālajos transporta koridoros, piedāvājot pakalpojumus ar augstu pievienoto vērtību, nodrošinot lielus apstrādājamo kravu apjomus un pasažieru apkalpošanu.

Izveidojot jaunu valsts kapitālsabiedrību, kura turpmāk nodrošinās Ostas kā teritorijas kopuma pārvaldīšanu, tiks novērsta Ostas un tās pārvaldošās institūcijas saistība ar ASV OFAC sankciju subjektiem. Līdz ar to tiks nodrošināta Ostas darbības nepārtrauktība un pēc iespējas samazinātas sankciju iespējamās negatīvās sekas uz tranzīta sektoru un ekonomiku kopumā.

**2. Vispārīga informācija par Ventspils ostu**

Osta ir otra lielākā osta Latvijā – kravu apgrozījums Ostā ir apmēram 20 miljoni tonnu gadā. Ostā uz 2019.gada 1.janvāri bija nodarbināti 3929 darbinieki, no tiem 2528 - ražošanas uzņēmumos, 1151 - ostas stividorkompānijās un 250 darbinieki - Ventspils brīvostas pārvaldē.

Ventspils osta ir mūsdienīga daudzfunkcionāla osta ar spēcīgu rūpnieciskā sektora klātbūtni. Osta visa gada garumā ir neaizsalstoša un nodrošina ātru un kvalitatīvu kuģu un kravu apkalpošanu. Tā spēj pieņemt lielākos kuģus, kādi var ienākt Baltijas jūrā – kuģus ar 150 000 DWT kravnesību. Ostas uzņēmumi specializējušies naftas, tās produktu, minerālmēslojuma, šķidro ķīmisko produktu, konteineru, ro-ro, graudu, ģenerālo kravu, tai skaitā metālu, koksnes, pārtikas (arī saldētās) pārkraušanā un pasažieru apkalpošanā.

Osta iekļauta Eiropas [TEN-T](http://ec.europa.eu/transport/themes/infrastructure/index_en.htm) transporta pamattīklā un vēsturiski kalpo par stratēģisku Krievijas un NVS valstu eksporta preču tranzīta mezglu ķimikāliju, kālija sāls, akmeņogļu, graudu, ģenerālkravu, ro-ro un citu kravu pārvadājumiem. Osta ir multimodāla Latvijas osta jebkurai kravai ar pievilcīgām ostas maksām. Neaizsalstošās ostas tehniskie parametri ļauj ostai visu gadu apkalpot lielākos Baltijas jūrā ienākošos kuģus.

## Ostas tehniskie parametri[[2]](#footnote-2)

|  |  |
| --- | --- |
| Kopējā ostas teritorija (ha) | 2 451,39 |
| Ostas akvatorija (ha) | 242,60  |
| [Brīvās rūpnieciskās platības](http://www.portofventspils.lv/lv/razo-brivosta/rupnieciskas-platibas-un-telpas) (ha) | 700 |
| Maksimālais dziļums (m) | 17,5 |
| Maksimālā kravnesība — DWT  | 150 000  |
| Maksimālā iegrime — lejamkravas, beramkravas (m) | 15 |
| Maksimālā iegrime — ģenerālkravas, ro-ro, konteinerkravas (m) | 14,1 |
| Piestātņu skaits | 57 |
| Piestātņu kopējais garums (m) | 10 910 |
| Maksimālais kuģu garums — lejamkravas, beramkravas (m) | 275 |
| Maksimālais kuģu garums — ģenerālkravas, ro-ro, konteinerkravas (m) | 240 |
| Kopējais šķidro kravu uzglabāšanas tvertņu apjoms (m³) | 1 500 000  |

Osta ir speciālā ekonomiskā zona (turpmāk - SEZ) ar ievērojamiem nodokļu atvieglojumiem, kas sekmē eksportu un rūpniecisko ražošanu, kā arī stiprina ES uzņēmumu globālo konkurenci. Saskaņā ar likumu “Par nodokļu piemērošanu brīvostās un speciālajās ekonomiskajās zonās” un ES tiesību aktiem licencētajiem uzņēmumiem ir tiesības izmantot ievērojamas tiešo un netiešo nodokļu atlaides.

**3. Vispārīga informācija par Ventspils brīvostas pārvaldi**

Saskaņā ar Likuma par ostām 7.panta pirmo daļu un Ministru kabineta 2012.gada 29.maija noteikumu Nr.379 “Ventspils brīvostas pārvaldes nolikums” 1.punktu Ventspils brīvostas pārvalde ir atvasināta publiska persona, kas veic Ventspils brīvostas pārvaldīšanu un darbojas publisko un privāto tiesību jomā, un tā atrodas Ministru kabineta pārraudzībā, kas tiek īstenota ar satiksmes ministra starpniecību.

Ventspils brīvostas pārvalde ir institūcija, kas saskaņā ar Likumu par ostām, Ventspils brīvostas likumu un Ministru kabineta 20012.gada 29.maija noteikumiem Nr.379 “Ventspils brīvostas pārvaldes nolikums” nodarbojas ar Ostas pārvaldīšanu, nodrošina kuģošanas drošību, ostas infrastruktūras uzturēšanu, uzlabošanu un attīstību ilgtermiņā. Šim nolūkam nepieciešamais finansējums tiek iegūts, iekasējot ostas maksas, iznomājot nekustamo īpašumu (zemi, piestātnes, ēkas), sniedzot maksas pakalpojumus, piesaistot kredītus un ES fondu līdzekļus.

Vienlaikus viens no Ventspils brīvostas pārvaldes uzdevumiem ir nodrošināt Ostas attīstību, sekmējot Latvijas līdzdalību starptautiskajā tirdzniecībā, attīstot Ostas teritoriju, piesaistot investīciju projektus, veicinot ražošanas un ostas pakalpojumu attīstību, kā arī jaunu darbavietu izveidi.

Kopējais Ventspils brīvostas pārvaldes neto apgrozījums 2018. gadā sasniedza 21.94milj.EUR ar kravu apgrozījumu 20.33milj.tonnas gadā. Investīciju programma tika finansēta 18.1milj.EUR apjomā, tajā skaitā no Ventspils brīvostas pārvaldes pašu līdzekļiem un ES Kohēzijas fonda līdzekļiem.

Saskaņā ar Likuma par ostām 8.panta trešo daļu (ar grozījumiem, kas stājās spēkā 2019.gada 14.decembrī) Ventspils ostas valdē ir četri valdes locekļi — ekonomikas ministra, finanšu ministra, satiksmes ministra un vides aizsardzības un reģionālās attīstības ministra izvirzīti pārstāvji, kurus amatā ieceļ un no amata atbrīvo Ministru kabinets.

Ventspils brīvostas pārvaldes valde pilda normatīvajos aktos noteiktos pienākumus, tostarp administratīvā procesa ietvaros pieņem lēmumus par atļaujas izsniegšanu, anulēšanu, līguma slēgšanu un līguma pirmstermiņa izbeigšanu kapitālsabiedrības darbībai brīvās zonas režīmā.

Tā kā ar ASV OFAC 2019.gada 9.decembra lēmumu noteiktas sankcijas pret Ventspils brīvostas pārvaldi kā ar A.Lembergu saistītu organizāciju, tad, veidojot jaunu kapitālsabiedrību, tai būtu jāuzdod pildīt visus tos uzdevumus, ko līdz šim ir pildījusi Ventspils brīvostas pārvalde.

**4. Kapitālsabiedrības dibinātāji, pārvaldības struktūra un forma, pamatkapitāls**

Jaundibināmās kapitālsabiedrības balsstiesīgās akcijas piederēs valstij, kapitālsabiedrības akcijas nedrīkstēs privatizēt, atsavināt, ieķīlāt un citādi apgrūtināt.

Saskaņā ar Publiskas personas kapitāla daļu un kapitālsabiedrību pārvaldības likuma 10.panta pirmās daļas 1.punktu Satiksmes ministrija tiks iecelta par kapitālsabiedrības kapitāla daļu turētāju.

Kapitālsabiedrības un tās valdes darbības pārraudzību nodrošinās padome, kuras sastāvā būs 4 (četri) padomes locekļi, kurus ievēlēs amatā uz pieciem gadiem. Līdzīgi kā esošajā Ventspils ostas pārvaldē, paredzēts, ka kapitālsabiedrības padomē sākotnēji tiks iecelti četri padomes locekļi — ekonomikas ministra, finanšu ministra, satiksmes ministra un vides aizsardzības un reģionālās attīstības ministra izvirzīti pārstāvji. Kapitālsabiedrības padome veiks Publiskas personas kapitāla daļu un kapitālsabiedrību pārvaldības likumā un Komerclikumā noteiktās kapitālsabiedrības padomes funkcijas.

Kapitālsabiedrības valde būs kapitālsabiedrības izpildinstitūcija un tajā paredzēts iecelt vienu valdes locekli, kas nodrošinās kapitālsabiedrības darbību un veiks normatīvajos aktos noteiktos uzdevumus.

Kapitālsabiedrības pamatkapitālā šobrīd paredzēts ieguldīt 35 000 EUR. Kapitālsabiedrības pamatkapitālu veidos 35 000 akciju, katras akcijas nominālvērtība – 1EUR. Visām sabiedrības akcijām paredzētas vienādas tiesības uz dividendes saņemšanu, likvidācijas kvotas saņemšanu un balsstiesībām akcionāru sapulcē. Visās sabiedrības akcijas būs vārda akcijas, dematerializētas akcijas.

Kapitālsabiedrību paredzēts veidot kā Ventspils brīvostas pārvaldes mantas, tiesību un saistību pārņēmēju, tomēr līdz brīdim, kamēr Ventspils brīvostas pārvalde tiks likvidēta, tās aktīvi netiks nodoti jaunajai valsts akciju sabiedrībai. Ventspils brīvostas pārvaldes likvidācijas procesa ietvaros normatīvajos aktos noteiktā kārtībā tiks lemts par Ventspils brīvostas pārvaldes aktīvu nodošanu jaunajai valsts kapitālsabiedrībai.

**5. Uzdevumi, kas tiks nodoti valsts akciju sabiedrībai**

Lai nodrošinātu Ostas pārvaldību, jaundibināmajai kapitālsabiedrībai paredzēts uzdot veikt šādus uzdevumus, kas izriet no Likuma par ostām 7.panta otrās daļas:

1) noteikt ostas maksu un tarifu robežlīmeņus Likuma par ostām [15.pantā](https://likumi.lv/ta/id/57435#p15) minētajiem pakalpojumiem (maksu par tauvošanas darbu izpildi, dzeramā ūdens piegādi, atkritumu un piesārņoto ūdeņu pieņemšanu, ostas velkoņu un citu peldošo līdzekļu izmantošanu, ugunsdzēsēju pakalpojumiem);

2) noteikt apsardzes un caurlaižu režīmu ostā;

3) savas kompetences ietvaros kontrolēt ostas noteikumu ievērošanu;

4) savas kompetences ietvaros kontrolēt ostas komercsabiedrību darbības atbilstību normatīvajiem aktiem;

5) kontrolēt ostas teritorijas aizsardzību pret piesārņojumu, nodrošināt ostas teritorijā radušos piesārņojuma seku likvidēšanu, piedalīties piesārņojuma seku likvidēšanā jūrā, organizēt kuģu radīto atkritumu un piesārņoto ūdeņu pieņemšanu, kā arī izstrādāt kuģu radīto atkritumu apsaimniekošanas plānu ostā;

6) nodrošināt ziemas navigāciju ostā;

7) noteikt Starptautiskā kuģu un ostu iekārtu aizsardzības kodeksa (ISPS) prasību izpildi ostā un kontrolēt ostas teritorijā izvietoto organizāciju darbību atbilstoši ostu iekārtu aizsardzības plāniem;

8) pieņemt lēmumu par atļauju uzsākt paredzēto darbību ostas teritorijā atbilstoši likumam "Par ietekmes uz vidi novērtējumu".

Vienlaikus kapitālsabiedrībai paredzēts uzdot veikt šādus uzdevumus, kas izriet no Likuma par ostām 7.panta trešās daļas:

1) izstrādāt ostas attīstības programmas projektu atbilstoši apstiprinātai Latvijas ostu attīstības koncepcijai un attiecīgās pašvaldības attīstības programmai un teritorijas plānojumam;

2) nodrošināt Latvijas Ostu, tranzīta un loģistikas padomē akceptētās ostas attīstības programmas realizāciju;

3) apsaimniekot īpašumā esošo vai valdījumā nodoto īpašumu — hidrotehniskās būves, piestātnes, kuģuceļus, navigācijas iekārtas un ierīces ostā, akvatoriju un navigācijas ierīces Satiksmes ministrijas noteiktajos apsaimniekošanas rajonos, kā arī ar ostas darbību saistīto infrastruktūru;

4) izstrādāt un apstiprināt ostas pārvaldes nolikumā noteiktajā kārtībā finanšu līdzekļu izlietojuma tāmes projektu nākamajam kalendārajam gadam un turpmākajiem pieciem gadiem un, ja nepieciešams, precizējumus iepriekšējā gadā iesniegtajā perspektīvajā finanšu līdzekļu izlietojuma tāmē;

5) organizēt ostas izbūvi un ar ostas darbību saistītās infrastruktūras izbūvi ostas teritorijā atbilstoši ostas attīstības programmai;

6) veikt ostas pakalpojumu pieprasījuma un piedāvājuma izpēti;

7) slēgt līgumus ar komercsabiedrībām par to darbību ostā, lai nodrošinātu un pilnveidotu ostas pakalpojumu kompleksu atbilstoši ostas pārvaldes nolikumam un ostas attīstības programmai;

8) savu pilnvaru ietvaros rīkoties ar ostas zemi un uz tās esošajiem valdījumā nodotajiem valsts vai pašvaldības īpašuma objektiem;

9) nodrošināt tās īpašumā esošās vai valdījumā nodotās infrastruktūras uzturēšanu un attīstību, kā arī piedalīties ar ostas darbību saistītās infrastruktūras attīstīšanā;

10) nodrošināt ostas maksas un nomas (īres) maksas iekasēšanu.

Papildus minētajam kapitālsabiedrības padomei paredzēts deleģēt Ventspils brīvostas likuma IV nodaļā “Komercdarbība Brīvostā” paredzēto uzdevumu - administratīvā procesa ietvaros pieņemt lēmumus par atļaujas izsniegšanu, anulēšanu, līguma slēgšanu un līguma pirmstermiņa izbeigšanu kapitālsabiedrības darbībai brīvās zonas režīmā, tādējādi nodrošinot Ostas kā speciālās ekonomiskās zonas darbību, kas atbilstoši likumam “Par nodokļu piemērošanu brīvostās un speciālajās ekonomiskajās zonās” un ES tiesību aktiem licencētajiem uzņēmumiem dod tiesības izmantot tiešo un netiešo nodokļu atlaides.

Ņemot vērā to, ka esošās atvasinātās publiskās personas - Ventspils brīvostas pārvaldes - īpašumā un valdījumā ir liels apjoms aktīvu (zemes, ēkas, būves, infrastruktūras objekti), kā arī ievērojams saistību apjoms (2019.gadā Ventspils brīvostas pārvaldei bija kredītsaistības 17,6 mlj euro apmērā), paredzēts pārejas posms, kurā sākotnēji paralēli darbosies Ventspils brīvostas pārvalde un jaundibinātā valsts akciju sabiedrība.

Ventspils brīvostas pārvaldes galvenais uzdevums līdz tālākiem lēmumiem būs nodrošināt visas mantas kopuma un finanšu līdzekļu saglabāšanu, un sadarbībā ar jaundibināto valsts akciju sabiedrību veikt nepieciešamās darbības, lai ekonomiskā aktivitāte Ostā neapstātos.

**6. Valsts akciju sabiedrības izveidošanas ekonomiskais un konkurences neitralitātes izvērtējums.**

Atbilstoši Valsts pārvaldes iekārtas likuma 88.panta pirmajai daļai publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1) tiek novērsta tirgus nepilnība — situācija, kad tirgus nav spējīgs nodrošināt sabiedrības interešu īstenošanu attiecīgajā jomā;

2) publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;

3) tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

Savukārt atbilstoši Valsts pārvaldes iekārtas likuma 88.panta otrajai daļai Publiska persona pirms kapitālsabiedrības dibināšanas vai līdzdalības iegūšanas esošā kapitālsabiedrībā veic paredzētās rīcības izvērtējumu, ietverot arī ekonomisko izvērtējumu, lai pamatotu, ka citādā veidā nav iespējams efektīvi sasniegt šā panta pirmajā daļā noteiktos mērķus.

Kā jau iepriekš minēts, tad Osta ir Latvijas otrā lielākā osta ar kravu apgrozījumu apmēram 20 miljoni tonnu gadā, tā ir viena no NATO alianses kuģu izmantotajām ostām, bet Ostas teritorijā esošajos uzņēmumos strādā vairāk nekā 3000 darbinieku. Ostas teritorija atrodas stratēģiski svarīgā vietā, pie Baltijas jūras, tā ir iekļauta Eiropas TEN-T transporta pamattīklā un vēsturiski kalpo par stratēģisku Krievijas un NVS valstu eksporta preču tranzīta mezglu.

Lai nodrošinātu Ostas pārvaldīšanu un darbības nepārtrauktību, kā arī novērstu iespējamo negatīvo ietekmi uz Latvijas ekonomiku un tautsaimniecību, Satiksmes ministrija ir izstrādājusi grozījumus Likumā par ostām un Ventspils brīvostas likumā, paredzot, ka turpmāk Ostas pārvaldīšanu nodrošinās jaundibinātā valsts akciju sabiedrība. Šīs valsts akciju sabiedrības galvenais uzdevums būs nodrošināt Ostas darbības funkcionēšanu, pakalpojumu sniegšanu un nepieciešamo lēmumu pieņemšanu.

Atbilstoši Likuma par ostām 4.panta trešajai un ceturtajai daļai ostas pārvalde ir ostas teritorijā esošās valsts zemes, akvatorijas, kā arī ostas kopējo hidrotehnisko būvju (molu, straumes regulēšanas dambju, viļņlaužu, krasta nostiprinājumu, kuģuceļu) valdītājs. Tādējādi jaundibināmā kapitālsabiedrība būs pārvaldītājs stratēģiski svarīgiem valsts aktīviem. Turklāt jāņem vērā, ka ostas akvatorijas, kopējo hidrotehnisko būvju, kuģuceļu uzturēšana labā kārtībā ir stratēģiski svarīga Ostas darbības un tranzīta kravu plūsmas nepārtrauktības nodrošināšanai, tomēr vienlaikus minētie uzdevumi prasa ievērojamus finanšu resursus. Vienlaikus kapitālsabiedrībai būs nozīmīga loma otras lielākās Latvijas ostas turpmākajā attīstībā.

Kapitālsabiedrības pakalpojuma saņēmēji būs tie uzņēmumi, kas vēlēsies veikt kravu pārvadājumus un nodarboties ar jebkāda cita veida komercdarbību Ostā. Kapitālsabiedrības izveidošana nerada konkurenci citiem privāto tiesību subjektiem, jo visas stratēģiski svarīgās Latvijas ostas pārvalda valsts vai pašvaldību institūcijas.

Tādējādi valsts kapitālsabiedrības izveidošana Ostas pārvaldības nodrošināšanai ir stratēģiski svarīga tranzīta jomas, valsts ekonomikas un tautsaimniecības attīstībai un arī drošībai. Līdz ar to valsts kapitālsabiedrības izveidošana atbilst Valsts pārvaldes iekārtas likuma 88.panta pirmās daļas 2. un 3.punktā noteiktajiem kritērijiem un ir stratēģiski svarīga tautsaimniecības attīstībai un arī valsts drošībai.

Satiksmes ministrijas ieskatā jaundibināmās kapitālsabiedrības funkciju nodošana privātpersonām nav iespējama, ņemot vērā, ka šīs funkcijas ietver Ostas kā stratēģiska valsts aktīva pārvaldīšanu un valsts attīstības un drošības aspektus.

Vienlaikus, no valsts atbalsta viedokļa vērtējot jautājumu par kapitālsabiedrības dibināšanu, ieguldot kapitālsabiedrības pamatkapitālā valsts budžeta līdzekļus 35 000EUR, Satiksmes ministrija norāda, ka kapitālsabiedrībai paredzēts nodot valsts funkcijas. Valsts ieguldījums kapitālsabiedrības pamatkapitālā ir nepieciešams, lai nodrošinātu Ostas darbības un tranzīta kravu plūsmas Ostā nepārtrauktību, tas nav nesamērīgs un neietekmē konkurenci.

Ievērojot minēto, Satiksmes ministrija ir sagatavojusi Ministru kabineta rīkojuma projektu “Par valsts akciju sabiedrības “Ventas osta” dibināšanu”.

Iesniedzējs: satiksmes ministrs T.Linkaits

Vīza: valsts sekretāra p.i. Dž.Innusa

1. <http://www.leta.lv/search/find/?patern=%C4%81rvalstu%20investoru%20padome&mode=nonozare%2Cstem&item=B633B33B-3809-4CD2-8215-6C7C082843A9> [↑](#footnote-ref-1)
2. <http://www.portofventspils.lv/lv/par-ostu/> [↑](#footnote-ref-2)